16.6.2023
EL
Επίσημη Εφημερίδα της Ευρωπαϊκής Ένωσης
C 214/83 Τετάρτη 18 Ιανουαρίου 2023
3.
υπενθυμίζει ότι το σχέδιο δράσης της ΕΕ για τα ανθρώπινα δικαιώματα και τη δημοκρατία 2020-2024 θα πρέπει να χρησιμοποιηθεί ως χάρτης πορείας των προτεραιοτήτων της ΕΕ όσον αφορά τα ανθρώπινα δικαιώματα και, επομένως, να βρίσκεται στο επίκεντρο όλων των εξωτερικών πολιτικών της ΕΕ· τονίζει τη σημασία ανάληψης ευθύνης από τα κράτη μέλη όσον αφορά το σχέδιο δράσης της ΕΕ και τη σημασία δημοσίευσης εκθέσεων σχετικά με τις ενέργειες στις οποίες προέβησαν βάσει αυτού· ενθαρρύνει τα εθνικά και περιφερειακά κοινοβούλια, τους εθνικούς οργανισμούς ανθρωπίνων δικαιωμάτων και τις οργανώσεις της κοινωνίας των πολιτών να συνεργαστούν με τις αρχές σε επίπεδο κρατών μελών όσον αφορά τη συμβολή τους στην άσκηση της εξωτερικής πολιτικής της ΕΕ για τα ανθρώπινα δικαιώματα· ζητεί τη συμμετοχή του Κοινοβουλίου στη μελλοντική αναθεώρηση και επικαιροποίηση από το Συμβούλιο οποιασδήποτε από τις κατευθυντήριες γραμμές της ΕΕ για τα ανθρώπινα δικαιώματα και τη διασφάλιση μεγαλύτερης διαφάνειας κατά την εφαρμογή τους· 4. εκφράζει τη βαθιά του ανησυχία για τις σοβαρές απειλές κατά των ανθρωπίνων δικαιωμάτων και της δημοκρατίας παγκοσμίως, σημειώνοντας ότι ο αριθμός των δημοκρατιών εξακολούθησε να μειώνεται, ενώ ο αριθμός των αυταρχικών καθεστώτων αυξήθηκε και σχεδόν το 75 % του παγκόσμιου πληθυσμού υπέστη επιδείνωση της κατάστασης των ανθρωπίνων δικαιωμάτων στη χώρα του κατά το παρελθόν έτος· υπογραμμίζει με ανησυχία τις σοβαρές παραβιάσεις των ανθρωπίνων δικαιωμάτων και του διεθνούς ανθρωπιστικού δικαίου σε όλο και περισσότερες περιοχές ανά τον κόσμο, καθώς και την εκτεταμένη ατιμωρησία για αυτές τις παραβιάσεις· 5. εκφράζει τη λύπη του για το γεγονός ότι, παρά την ανάγκη επικέντρωσης στην αντιμετώπιση των απειλών που θέτει η κλιματική αλλαγή και η ανάκαμψη από τις αρνητικές επιπτώσεις της πανδημίας της COVID-19 μέσω της παγκόσμιας αλληλεγγύης, ορισμένοι αυταρχικοί ηγέτες, εκτός από την κακή διαχείριση της πανδημίας και των παγκόσμιων πόρων, ενέτειναν την καταστολή της αντιπολίτευσης, της διαφωνίας, των υπερασπιστών των ανθρωπίνων δικαιωμάτων, των οργανώσεων της κοινωνίας των πολιτών, συμπεριλαμβανομένων των οργανώσεων των οποίων ηγείται η κοινωνία και των οργανώσεων που βασίζονται στην πίστη και τη θρησκεία, καθώς και των ανεξάρτητων μέσων ενημέρωσης, και επίσης τροφοδότησαν και επέκτειναν υφιστάμενες εσωτερικές και διεθνείς συγκρούσεις και πυροδότησαν νέες συγκρούσεις με καταστροφικές επιπτώσεις στα ανθρώπινα δικαιώματα· εκφράζει τη λύπη του για τις διάφορες περιπτώσεις στις οποίες αυταρχικοί ηγέτες έκαναν κατάχρηση των επιπτώσεων της πανδημίας για να δικαιολογήσουν την αυστηροποίηση των κατασταλτικών πολιτικών τους· 6. τονίζει ότι είναι σημαντικό η ΕΕ και τα κράτη μέλη της να ενεργούν με συνέπεια από κοινού, ιδίως στα πολυμερή φόρουμ, για την αντιμετώπιση των παγκόσμιων προκλήσεων για τα ανθρώπινα δικαιώματα και τη δημοκρατία, και να διατηρούν τη συνέπεια με τις εσωτερικές και εξωτερικές πολιτικές της· θεωρεί ότι η διατήρηση του κανόνα της ομοφωνίας για ορισμένες αποφάσεις εξωτερικής πολιτικής της ΕΕ, συμπεριλαμβανομένων των κυρώσεων εναντίον όσων παραβιάζουν τα ανθρώπινα δικαιωμάτων, εμποδίζει την αναγκαία αποφασιστική δράση που απαιτείται από τις μεταβαλλόμενες γεωπολιτικές συνθήκες και θα πρέπει συνεπώς να επανεξεταστεί· 7.
ζητεί από την ΕΕ και τα κράτη μέλη της να εντείνουν τις προσπάθειές τους σε ολόκληρο τον κόσμο για τη στήριξη της δημοκρατίας και των ανθρωπίνων δικαιωμάτων· καλεί, στο πλαίσιο αυτό, την ΕΕ και τα κράτη μέλη της, τόσο μεμονωμένα όσο και σε συνεργασία με ομόφρονες διεθνείς εταίρους, να παρεμποδίσουν τις απαράδεκτες απόπειρες αποδυνάμωσης των δημοκρατικών θεσμών και των οικουμενικών ανθρωπίνων δικαιωμάτων και ελαχιστοποίησης του χώρου και του ρόλου της κοινωνίας των πολιτών· επαναβεβαιώνει την αξία της πολυμερούς προσέγγισης ως μέσου για την επίτευξη αυτού του στόχου· τονίζει ότι είναι σημαντικό να τεθούν οι ανησυχίες για τη δημοκρατία και τα ανθρώπινα δικαιώματα στο επίκεντρο των διπλωματικών σχέσεων της ΕΕ με όλους τους ομολόγους τους, και ιδίως με χώρες που θεωρούνται στρατηγικοί εταίροι· τονίζει, επιπλέον, ότι είναι σημαντικό να τεθούν τα ζητήματα που σχετίζονται με τα ανθρώπινα δικαιώματα στο επίκεντρο της κοινοβουλευτικής δραστηριότητας της ΕΕ, μεταξύ άλλων με την αναβάθμιση της Υποεπιτροπής Ανθρωπίνων Δικαιωμάτων σε αυτόνομη επιτροπή· σημειώνει την έναρξη, στις 26 Αυγούστου 2022, ενός πιλοτικού σχεδίου για τη δημιουργία μιας ευρωπαϊκής διπλωματικής ακαδημίας· 8. επαναλαμβάνει ότι οι φιλόδοξες δεσμεύσεις και η φιλόδοξη ρητορική της εξωτερικής πολιτικής της ΕΕ για τα ανθρώπινα δικαιώματα απαιτούν από την ίδια να δίνει το παράδειγμα, προκειμένου να αποφεύγεται η υπονόμευση της αξιοπιστίας της, όταν αντιστρατεύεται την παγκόσμια παρακμή της δημοκρατίας· ζητεί από τα θεσμικά όργανα και τους οργανισμούς της ΕΕ, συμπεριλαμβανομένης της Ευρωπαϊκής Υπηρεσίας Εξωτερικής Δράσης (ΕΥΕΔ), να διασφαλίσουν ότι οι υποχρεώσεις της ΕΕ και των κρατών μελών στον τομέα των ανθρωπίνων δικαιωμάτων εφαρμόζονται με συνέπεια στην κοινή εξωτερική πολιτική και πολιτική ασφαλείας της ΕΕ· τα ενθαρρύνει, στο πλαίσιο αυτό, να κάνουν χρήση όλων των διπλωματικών εργαλείων, τόσο σε ιδιωτικό όσο και σε δημόσιο επίπεδο, και τόσο σε διμερές επίπεδο όσο και σε πολυμερή φόρουμ, για να θέτουν τα ζητήματα ανθρωπίνων δικαιωμάτων στις ομόλογες χώρες εταίρους· ζητεί εκ νέου από την ΕΕ να μεριμνά ιδιαίτερα για την αξιολόγηση και πρόληψη οποιωνδήποτε παραβιάσεων που συνδέονται με τις πολιτικές, τα έργα και τη χρηματοδότηση της ίδιας της Ένωσης, μεταξύ άλλων μέσω της Ευρωπαϊκής Τράπεζας Επενδύσεων και της Τράπεζας για την Ανασυγκρότηση και την Ανάπτυξη, σε τρίτες χώρες, και να δημιουργήσει έναν μηχανισμό καταγγελιών για άτομα ή ομάδες των οποίων τα δικαιώματα ενδέχεται να έχουν παραβιαστεί από δραστηριότητες της ΕΕ στις εν λόγω χώρες· Ο επιθετικός πόλεμος κατά της Ουκρανίας 9. καταδικάζει απερίφραστα τον παράνομο, αδικαιολόγητο και απρόκλητο επιθετικό πόλεμο της Ρωσίας κατά της Ουκρανίας, καθώς και την εμπλοκή της Λευκορωσίας, που επιτρέπει στη Ρωσία που επιτρέπει στη Ρωσία να εξαπολύει φονικές επιθέσεις κατά της Ουκρανίας από το έδαφός της· εκφράζει, στο πλαίσιο αυτό, τον βαθύ του θρήνο για την ανθρώπινη δυστυχία και καταδικάζει τις σοβαρές παραβιάσεις των ανθρωπίνων δικαιωμάτων και του διεθνούς ανθρωπιστικού δικαίου που διαπράττουν οι ρωσικές ένοπλες δυνάμεις και όσοι ενεργούν για λογαριασμό τους στην Ουκρανία·